# L’Heptaméron des nouvelles (1559)/Nouvelle 63
### NOVVELLE SOIXANTETROISIESME.

En la ville de Paris ſe trouuerent quatre filles, dont les deux eſtoiẽt ſœurs, de ſi grãde beauté, ieuneſſe, & freſcheur, qu’elles auoient la preſſe de tous les amoureux. Mais vn gentil-homme, que le Roy, qui lors regnoit, auoit faict preuoſt de Paris, voyant ſon maiſtre ieune & de l’aage pour deſirer telle compagnie, praticqua ſi bien toutes les quatre, que penſant chacune d’elles eſtre pour le Roy, s’accorderent à ce que ledict preuoſt voulut, qui eſtoit de ſe trouuer enſemble en vn feſtin, ou il conuia ſon maiſtre, auquel il racompta l’entreprinſe, qui fut trouuée bonne dudict ſeigneur & de deux autres grands perſonnages de la court, qui s’accorderent d’auoir part au marché. Et en cherchant vn quatrieſme compagnon, arriua vn ieune ſeigneur, beau & honneſte, plus ieune de dix ans, que les trois autres, lequel fut conuié à ce banquet, qu’il accepta de bon viſage, combien qu’en ſon cueur il n’en euſt aucune volonté : car d’vn coſté il auoit vne femme qui luy portoit de beaux enfans, dont il ſe contentoit tresfort, & viuoient en telle paix, que pour rien il n’euſt voulu qu’elle euſt prins mauuais ſoupçon de luy : d’autre part il eſtoit ſeruiteur de l’vne des plus belles dames, qui fuſt de ſon temps en France, laquelle il aimoit & eſtimoit, tant que toutes les autres luy ſembloient laides au pris d’elle : en ſorte qu’au commencement de ſa ieuneſſe, & auant qu’il fuſt marié, il n’eſtoit posſible de luy faire veoir & hanter autre femme, quelque beauté qu’elle euſt, & prenoit plus de plaiſir à veoir s’amie, & à l’aimer parfaictement, que de tout ce qu’il euſt ſceu auoir d’vn autre. Ce ſeigneur s’en vint à ſa femme, & luy diſt l’entreprinſe, que le Roy auoit faicte, & que de luy, il aimoit autant mourir, que d’accomplir ce qu’il auoit promis. Car tout ainſi q̃ par colere n’y a hõme viuãt, qu’il n’oſaſt bien aſſaillir : anſsi ſans occaſion par vn guet à pẽs aimeroit mieux mourir que de faire vn meurdre ſi, l’hõneur ne l’y côtraignoit. Et pareillement ſans vne extreme force d’amour, qui eſt l’aueuglemẽt des hommes vertueux, il aimeroit mieux mourir que rompre ſon mariage à l’appetit d’autruy : dont ſa femme l’aima & eſtima plus que iamais, voyant en ſi grande ieuneſſe habiter tant d’honneſteté, en luy demandant comme il ſe pourroit excuſer, veu que les princes trouuent ſouuent mauuais ceux qui ne louënt ce qu’ils aiment : mais il luy reſpondit : I’ay ouy dire q̃ le ſage a touſiours vne maladie ou vn voyage en ſa manche, pour s’en aider à ſa neceſsité. Parquoy i’ay deliberé de feindre quatre ou cinq iours deuant, eſtre bien fort malade : à quoy voſtre contenance me pourra bien fort ſeruir. Voila, diſt ſa femme, vne bonne & ſaincte hypocriſie, & ne faudray vous y ſeruir de myne, la plus triſte dont ie me pourray aduiſer : car qui peult euiter l’offenſe de Dieu & l’ire du prince, eſt bien heureux. Ainſi qu’ils delibererent, ils feirẽt : & fut le Roy bien marry d’entẽdre par la femme la maladie de ſon mary, laquelle ne dura gueres : car pour quelques affaires qui ſuruindrẽt, le Roy oublia ſon plaiſir pour penſer de ſon deuoir, & partit de Paris : & vn iour ayant memoire de ſon entreprinſe, qui n’auoit eſté miſe à fin, diſt à ce ieune prince : Nous ſommes bien ſots d’eſtre ainſi partiz ſoudain ſans auoir veu les quatre filles, que lon nous auoit promiſes eſtre les plus belles de mon royaume. Le ieune prince luy reſpondit : Ie ſuis bien aiſe, que vous y auez failly : car i’auois grand peur durant ma maladie de perdre moy ſeul vne ſi bonne auenture. A ces paroles ne s’apperceut iamais le Roy de la diſsimulation de ce ieune ſeigneur, lequel depuis fut plus aimé de ſa femme, qu’il n’auoit iamais eſté.
Parlamente à l’heure ſe print à rire, & ne ſe peut tenir de dire : Encores l’euſt elle mieux aimé, ſi c’euſt eſté pour l’amour d’elle ſeule : mais en quelque ſorte que ce ſoit, il eſt treſloüable. Il me ſemble, diſt Hircan, que ce n’eſt pas grande louënge à vn homme, de garder chaſteté pour l’amour de ſa femme : car il y a tant de raiſons, que quaſi il y eſt contrainct. Premierement Dieu luy commande, ſon ſerment l’y oblige : & puis la nature, qui eſt ſaoule, n’eſt point ſubiette à tentation ou deſir, comme eſt la neceſsité. Mais l’amour libre, que lon porte à s’amie, de laquelle lon n’a point la iouïſſance, ny autre contentemẽt, que le veoir & le parler, & bien ſouuent mauuaiſe reſponſe, quand elle eſt ſi loyale & ferme, que pour nulle auenture qui puiſſe auenir on ne la veult changer, ie dy que c’eſt vne chaſteté non feulement loüable, mais miraculeuſe. Ce n’eſt point miracle, diſt Oiſille : car ou le cueur ſ’adonne il n’eſt rien impoſsible au corps. Non aux corps, diſt Hircan, qui ſont deſ-ia angeliſez. Ie n’entends point, diſt Oiſille, ſeulement parler de ceux, qui par la grace de Dieu ſont tous tranſmuez en luy : mais des plus groſsiers eſprits que lon voye ça bas entre les hõmes, & ſi vous y prenez garde, vous trouverez ceux, qui ont mis leur cueur & affection à chercher la perfection des ſciences, non feulement auoir oublié la volupté de la chair, mais les choſes, qui luy font les plus neceſſaires, comme le boire & le manger : car tant que l’ame eſt par affection, dedãs ſon corps, la chair demeure comme inſenſible. Et de lá vient que ceux, qui aimẽt femmes belles, honneſtes & vertueuſes, ont tel contentement d’eſprit à les veoir, ou à les ouyr parler, que la chair eſt appaiſée de tous ſes deſirs. Et ceux, qui ne peuuent experimenter ces contentemens, ſont les charnels, qui trop enuelopez de leur greſſe ne peuuent cognoiſtre s’ils ont ame ou non : mais quand le corps eſt ſubiect à l’eſprit, il eſt quaſi inſenſible aux imperfections de la chair : tellement que leur forte opinion les peult rendre inſenſibles. Et i’ay cogneu vn gentil-homme, qui, pour monſtrer auoir plus fort aimé ſa dame que nul autre, auoit faict preuue à tenir vne chandelle les doigts tous nuds contre tous ſes compagnons, & regardant ſadicte dame, tint ſi ferme qu’il ſe brulla iuſques à l’os, encores diſoit il n’auoir point ſenty de mal. Il me ſemble, diſt Guebron, que le diable, dont il eſtoit martyré, en deuoit faire vn ſainct Laurens : car il y en a peu, de qui le feu d’amour ſoit ſi grãd, qu’il ne craigne celuy de la moĩdre bougie, Et ſi vne damoiſelle m’auoit laiſſé tãt endurer pour elle, i’en demanderois grande recompenſe, ou i’en retirerois ma fantaſie. Vous voudriez donc, diſt Parlamente, auoir voſtre heure, apres que voſtre dame auroit eu la ſienne, cõme feit vn gentil homme d’aupres de Valence en Eſpaigne, duquel vn commandeur, fort homme de biẽ, m’a faict le compte. Ie vous prie, ma dame, diſt Dagoucin, que prenez ma place, & le nous dictes : car ie croy, qu’il doit eſtre bon. Par ce compte, mes dames, diſt Parlamente, vous regarderez deux fois ce que vous voudrez refuſer, & ne vous fierez que le temps preſent ſoit touſiours vn. Parquoy cognoiſſant ſa mutation, donnerez ordre à l’aduenir.